

**Hodnotenie vízie, poslania a cieľov poskytovaných sociálnych služieb v DSS a ŠZ za obdobie január–jún 2022**

***Strategická vízia zariadenia***

 Našou hlavnou víziou je deinštitucionalizácia (DI), prechod z aktuálnych inštitucionálnych sociálnych služieb na komunitné služby v prirodzenom sociálnom prostredí, ktoré zabezpečuje jednotlivcom nezávislý život, aktivitu a sociálnu participáciu (dlhoročná vízia aj na 50 rokov). Súčasťou bude aj sprevádzanie našich klientov tak, aby sa každý z nich s našou odbornou aj ľudskou pomocou a podporou aktívne dopracoval k vrcholu svojich možností a zaradil sa do bežného života. Bežný život je myslený ako komunitné služby v domčekoch, v bytoch alebo aj v rámci inštitúcie, ale v menších skupinách pričom ide hlavne o ich aktivizáciu,

K  strategickej vízii by mali byť v zmysle štandardov vypracované ciele na dlhšie obdobie, ktoré by sa v rámci roka mali hodnotiť minimálne dvakrát.

* **V oblasti kvality sociálnych služieb:**
1. **Zmena postojov a myslenia všetkých, ktorých sa proces týka, takže kvalitatívne iný prístup nielen tých, ktorí budú realizátormi, ale aj tých , ktorí budú adresátmi sociálnych služieb. V zariadeniach - vytvorenie dostatočnej schopnosti adaptácie na nové podmienky života a spoločenské vzťahy.**

Príprava na život mimo inštitucionálneho prostredia nebýva jednoduchá. Ide o dlhodobý proces, ktorý môže trvať aj niekoľko rokov. V rámci prípravy na prechod s klientmi pracujeme v mnohých oblastiach, aby následne boli pripravení sa osamostatniť a úspešne sa začleniť do komunity. Od začiatku je dôležité viesť komunikáciu so všetkými aktérmi: klientom, ktorého sa to bezprostredne týka, opatrovníkom, rodinou, pracovníkmi sociálnych služieb, odbornou a širokou verejnosťou a ľuďmi v rámci komunity, v ktorej užívateľ bude žiť. Hlavným cieľom komunikácie je predchádzať obavám klienta, jeho rodiny resp. opatrovníka zo zmeny a podávať objektívne informácie. Celý proces, na ktorom sa aktívne podieľalo aj naše zariadenie narušila celosvetová pandémia ochorenia COVID-19, preto sme všetky aktivity okrem úspešného odovzdania Transformačného plánu museli prerušiť a riešiť pre nás novú nepoznanú situáciu. Následne čeliť niekoľkým vlnám ochorenia a nastavovať protipandemické opatrenia, aby dôsledky ochorenia boli pre našich klientov čo najmenej bolestivé. Z toho dôvodu sme sa zamerali hlavne na to, aby naši klienti žili svoj život už teraz aj v podmienkach inštitúcie podľa svojich predstáv s podporou zamestnancov.

**2. Informovať našich prijímateľov o ďalších možnostiach smerujúcich k skvalitneniu ich života.**

**- spôsob realizácie – interné predpisy (okrem domáceho poriadku, ktorý máme v náhradnom komunikačnom systéme) je potrebné spracovať v obrázkovej forme napr. ako sa uzatvára zmluva s klientom, ako sa vypovedá zmluva, aké sú ponuky sociálnej rehabilitácie, celý mechanizmus sociálneho poradenstva.**

Každú zmenu legislatívy máme zapracovanú v Interných smerniciach. Z dôvodu odbúrania komunikačnej bariéry a pripomienkam klientov pri dotazníkoch spokojnosti je našim cieľom, aby sme im v  čo najzrozumiteľnejšej podobe vysvetlili celý proces od prijatia cez poskytovanie sociálnej služby vrátane poplatkov za úhradu. Z toho dôvodu stále pracujeme na dopĺňaní a zdokonaľovaní dokumentácie aj v piktogramoch. Zatiaľ máme spracovaný:

* Domáci poriadok,
* Zmluvu o poskytovaní sociálnej služby,
* Informácie o ochrane proti covid-19,
* Informácie o voľbách.
* Individuálne plány.

**3. Udržiavanie a ďalší rozvoj kvality sociálnych služieb vychádzajúci z potrieb prijímateľov a dosahovanie tým najlepších výsledkov v štandardoch.**

**- spôsob realizácie – mapovať, rozšíriť sieť inštitúcií spolupracujúcich pri uzatváraní rozličných príležitostí pre ľudí s postihnutím – hlavne voľnočasové aktivity a zamestnávanie. Zriadiť u nás týždennú formu aj pre DSS, nielen pre ŠZ, neskôr aj ambulantnú službu. Znížiť kapacitu v DSS zo 78 klientov na 60, týmto znížiť aj počet klientov na oddeleniach a pokračovať v debarierizácii.**

Začiatok roka sa opäť niesol v dodržiavaním prijatých protipandemických opatrení. Aktivity sme organizovali v rámci oddelení, aby sme zamedzili stretávaniu sa klientov navzájom. Príchodom teplých jarných dní sme pozvoľne začali s prípravou voľnočasových aktivít aj mimo zariadenia:

* výlet do Tatranskej Polianky POLIANKOVO,
* návšteva ZOO parku v Liptovskom Mikuláši a pri hotely HUBERT,
* počítačový kurz e- seniori, organizovaný Podtatranskou knižnicou v Poprade,
* knižné novinky spojené s prvkami biblioterapie v knižnici v Poprade Spišskej Sobote,
* návšteva filmových predstavení v kine TATRAN v Poprade,
* otvorenie sezóny „ Sociálny turizmus“ v Hodkovciach,
* výlet do Liptovského Jána s miniatúrami hradov, zámkov, kostolov a železníc, všetko pod holým nebom v príjemnom, upravenom lesoparku s lavičkami,
* opäť pokračuje PETANGOVÁ liga, kde už pravidelne obsadzujeme prvé priečky.

Aktivity v zariadení:

* vystúpenie dychovej hudby Sviťanka v amfiteátri nášho parku,
* obnovenie pravidelných kresťanských stretnutí pri hudbe a duchovnom slove,
* spoločná brigáda klientov a zamestnancov pri príležitosti Dňa zeme.

**4. Rozšírenie a zapájanie maximálneho počtu prijímateľov do aktivít sociálnej rehabilitácie, osvojovať si pracovné návyky, zručnosti, zvýšiť mieru rozhodovania sa a samostatnosti a tým zvyšovať aj kvalitu. V tejto oblasti musíme prehodnotiť každého klienta a jeho schopnosti, preorganizovať systém ergoterapií (klubov), činností skupín a klientov viac aktivizovať.**

Na nácvik pracovných zručností, ručných prác, rôznych druhov výtvarných techník, dramaticko-hudobného prejavu a práce s literatúrou a umením sú zamerané polyfunkčné činnostné a pracovno-sociálno-rehabilitačné skupiny, kluby:

* Klub činnostných aktivít
* Klub prác s textilom a varenia, pečenia
* Klub výroby upomienkových darčekov
* Klub keramickej tvorivosti
* Klub prác v záhrade a s prírodným materiálom, výroba šperkov,
* Klub výtvarných aktivít – výtvarný ateliér.

 Činnostných aktivít sa zúčastňujú i prijímatelia vo vyššom veku života, ktorých dlhodobý psychosomatický stav vyžaduje  špecifickejší prístup k napĺňaniu svojich potrieb, čím sa zvyšuje kvalita ich života. V plnej miere je využívaný Snoezelen **-** multifunkčná metóda, ktorá sa realizuje v obzvlášť príjemnom a upravenom prostredí pomocou svetelných a zvukových prvkov, vôní a hudby, pričom jej cieľom je vyvolanie zmyslových pocitov. Je určená najmä pre prijímateľov s vývinovými poruchami, s mentálnym, telesným alebo viacnásobným postihnutím, s poruchou autistického spektra, poruchami správania, s psychickými poruchami, traumatickým poranením mozgu, u ľudí s demenciou a u chronicky chorých.

.

* **V oblasti stravovania:**

**Vytvoriť možnosti pre výber z dvoch jedál, pričom jedno jedlo bude spĺňať podmienky moderného racionálneho stravovania napr. delená strava, prípadne obmedziť sladké jedlá, znížiť dávky tukov, zvýšiť dávky ovocia, zeleniny, zeleninových šalátov ako náhrada cestovinových, múčnych a ryžových príloh.**

**- spôsob realizácie : je potrebné zaviesť ilustráciu jedálneho lístka, aby si prijímateľ mohol jednoduchšie predstaviť pripravované jedlo.**

Dokončili sme obrázkový katalóg jedál a následne by sme chceli na každom oddelení obrázky jedál umiestniť na nástenky, prípadne do jedálnych lístkov, aby si klienti vedeli lepšie vizuálne predstaviť názov jedla v jedálnom lístku.

Pre klientov sme dokúpili farebné džbány a poháre na zapíjanie liekov i proti horúčavám, na skvalitnenie pitného režimu. Vymenili sme vchodové dvere do jedálne ako i do skladových priestorov.

* **Pokračovať v odstraňovaní bariér voči majoritnej spoločnosti:**

**účasť prijímateľov na kultúrnych, športových podujatiach mimo zariadenia, vytváranie rozličných možností aktivít, aby iní ľudia prišli k nám do zariadenia napr. Deň otvorených dverí, Deň európskeho kultúrneho dedičstva a pod., workshopy, spolupráca so ZŠ a MŠ, výroba buletínov, spracovanie histórie, webová stránka a pod.**

Aktivity v kultúrno – spoločenskej oblasti, ktoré už každoročne organizujeme pre klientov zariadenia:

1. Výročie založenia zariadenia,
2. Odpustová slávnosť sv. Terézie z Lisieux,
3. Mikulášska nádielka,
4. Slávnostná Štedrovečerná večera

 sme rozšírili o:

* Svetový deň pohybu,
* Svetový deň životného prostredia,
* Svetový deň duševného zdravia.

Podarilo sa nám zmapovať život v zariadení vydávaním časopisu „U nás doma pod Tatrami.“ Táto myšlienka v nás driemala už dlhší čas, ale konkrétnu podobu nabrala až v tomto roku, prvé číslo vyšlo v júni 2022.

V júni sa naši klienti zúčastnili na Národných hrách Špeciálnych olympiád v Banskej Bystrici. Opäť sme žali úspechy 2 druhé a 2 piate miesta.

* **Vytváranie podmienok na zamestnávanie klientov:**

V tejto oblasti sa nám podarilo nadviazať spoluprácu s novo vzniknutou Agentúrou podporovaného zamestnávania, s cieľom, aby sa naši klienti uplatnili aj na trhu práce. Vedieme ich k aktivizácii a pomáhame rozvíjať ich samostatnosť, sebaobslužné činnosti a aktivity v kluboch.

* **Oblasť vzdelávania zamestnancov:**

**celý profesijný štandard rozčleniť do jednotlivých cieľov, každý zamestnanec by mal mať plán vzdelávania.**

**V rámci supervízie vyberať žiadúce ciele a témy supervízie, plánovať stretnutia, zabezpečiť supervíziu aj pre úsek ekonomiky, vnútornej prevádzky a stravovania. Hlavne hľadať možnosti na získavanie finančných prostriedkov prostredníctvom grantov, projektov, nadácií.**

Profesijný štandard vzdelávania s cieľom pripraviť plán pre každého zamestnanca sme zatiaľ nezačali realizovať z dôvodov pandémie.

Úmyslom vzdelávania je priebežné udržiavanie, zdokonaľovanie a dopĺňanie požadovaných vedomostí a schopností potrebných na vykonávanie pracovných činností v oblasti sociálnych služieb a zároveň prehlbovanie kvalifikácie odborných zamestnancov.

Z dôvodu pretrvávajúcej pandémie sme aj v prvom polroku vzdelávania zabezpečovali hlavne formou webinárov online. Do života v mnohých zariadených sociálnych služieb nevynímajúc naše zasiahla smutná udalosť z konca roka 2021 - požiar s tragickými následkami v CSS Osadné. Na základe nariadenia MPSVaR na následne pokynov VUC Prešov sme zorganizovali protipožiarne cvičenie aj s nácvikom používania evakuačných podložiek pre imobilných. Absolvovali sme zaškolenie, inštruktáž a koncom januára 2022 v spolupráci s Hasičským zborom a obcou Batizovce aj spomínané mobilizačné cvičenie na všetkých oddeleniach zariadenia. Pokračovať v cvičeniach sme mohli až po ukončení karantény z dôvodu opakovaného ochorenia našich klientov na COVID-19. Ďalší cvičný poplach sme naplánovali v ranných hodinách a druhý v neskorých večerných hodinách, keď už klienti odpočívali na lôžkach. Pripravili sme aj workshop s požiarnou techničkou, kde si mohli klienti názorne vyskúšať používanie hasiaceho prístroja a dostali odpovede na otázky, ktoré ich ohľadom požiarov zaujímali.

Po uvoľnení opatrení sme sa zamerali hlavne na individuálne plánovanie, aby sme preškolili, čo najviac zamestnancov v prvom kontakte s klientom. Nejde o špeciálnu metódu, ale o princíp práce s človekom, ktorý je ústrednou postavou. On sám definuje, čo chce, zmeny, ktoré chce a to, na čom chce pracovať. Hlavným zámerom sú jeho schopnosti, nie diagnóza.

Cieľom individuálneho plánovania je vytvorenie takej podpory, aby klient mohol žiť zmysluplný a čo najsamostatnejšie život.

Všetci zamestnanci zariadenia absolvovali aj pravidelnú supervíziu, pre zlepšenie duševného zdravia a psychohygieny sme mali naďalej k dispozícii aj 2 psychológov z intervenčného tímu MPSVaR.

Batizovce, júl 2022

Vypracovala: Mgr. Anna Nemcová, vedúca ÚOČ

Schválila: PhDr. Katarína Bolisegová, riaditeľka